Τσέρι (Κύπρος)

Το Τσέρι είναι δήμος της επαρχίας Λευκωσιάς στην Κύπρο. Αποτελεί ένα από τους δώδεκα δήμους της επαρχίας Λευκωσίας.

 Τοποθεσία 
Το Τσέρι βρίσκεται 5 χιλιόμετρα νότια της Λευκωσίας. Στα βόρεια συνορεύει με τον Δήμο Λακατάμιας, στα ανατολικά με τον Δήμο Λατσιών, στα νοτιοανατολικά με τη Νήσου και το Πέρα Χωριό, στα νότια με την Αγία Βαρβάρα και το Μαργί, στα νοτιοδυτικά με τα Πέρα, στα δυτικά με την Ψιμολόφου και στα βορειοδυτικά με την Κάτω Δευτερά και την Πάνω Δευτερά.

 Ονομασία 
Υπάρχουν δύο εκδοχές για την προέλευση της ονομασίας Τσέρι:

 η ονομασία Τσέρι προέρχεται από τη λέξη τζιερίν που στην κυπριακή διάλεκτο σημαίνει κερί. Στην περιοχή υπήρχαν πολλές μέλισσες οι οποίες παρήγαγαν κερί και μέλι.
 η ονομασία Τσέρι προήλθε από το τοπωνύμιο Ξέρι, το οποίο είναι προγενέστερο της ονομασίας Τσέρι. Η ονομασία Ξέρι προέκυψε από την έλλειψη υδάτινων πόρων στην περιοχή. Η ονομασία Ξέρι χρησιμοποιείτο μέχρι και την περίοδο της Αγγλοκρατίας.

 Ιστορία 
Το Τσέρι ιδρύθηκε την περίοδο της Τουρκοκρατίας. Πρώτοι κάτοικοι ήταν κάποιοι βοσκοί οι οποίοι έφτιαξαν μάντρες στην περιοχή γύρω στο 1750. Πιστεύεται ότι οι κάτοικοι αυτοί προέρχονταν είτε από το χωριό Καμπιά, είτε από ένα χωριό με την ονομασία Τρυπί.

Τον Ιούλιο του 2011 οι κάτοικοι της κοινότητας Τσερίου ψήφισαν σε δημοψήφισμα υπέρ της μετεξέλιξης της κοινότητας σε δήμο. Το κοινοτικό συμβούλιο λειτούργησε προσωρινά ως δημοτικό συμβούλιο έως τα τέλη του 2011 που πραγματοποιήθηκαν δημοτικές εκλογές και εκλέχτηκε το πρώτο δημοτικό συμβούλιο του Δήμου Τσερίου.

 Πληθυσμός 
Το Τσέρι κατοικείτο πάντα από Ελληνοκύπριους. Μετά την τουρκική εισβολή του 1974, στο Τσέρι οικοδομήθηκαν προσφυγικοί οικισμοί την περίοδο 1975-1981 στους οποίους εγκαταστάθηκαν Ελληνοκύπριοι πρόσφυγες από το βόρειο τμήμα της χώρας. Επιπλέον, τις τελευταίες δεκαετίες στο Τσέρι παρατηρείται μια οικοδομική ανάπτυξη και αύξηση του πληθυσμού.

Ο πίνακας που ακολουθεί παρουσιάζει τον πληθυσμό του Τσερίου όπως καταγράφηκε στις απογραφές πληθυσμού που έγιναν στην Κύπρο. Ιστορικό απογραφών  Διάγραμμα Εξέλιξης Πληθυσμού Πληροφορίες για τον πληθυσμό και το διάγραμμα από τα δεδομένα.

 Δήμαρχοι 
Δήμαρχοι Δήμου Τσερίου διετέλεσαν κατά σειρά οι:

Αλκιβιάδης Κωνσταντίνου (2012-2016)
Σταύρος Μιχαήλ (2017-2021)

Παραπομπές

Κατηγορία:Δήμοι της Επαρχίας Λευκωσίας
Κατηγορία:Επαρχία Λευκωσίας